Два Маразы  
*Беларуская народная казка  
ў апрацоўцы Якуба Коласа*

Гулялі па полі два маразы, два родныя браты: Мароз Сіні Нос і Мароз Чырвоны Нос.

Гуляюць­пагульваюць маразы, адзін аднаго пахвальваючы. А ноч ясная­ясная. Прасторна маразам на волі.

А ціха, так ціха, нібы жывой душы не засталося на свеце. Перабеглі маразы з поля на лес. Бегаюць, палускваюць[[1]](#footnote-1), з дрэва на дрэва пераскокваюць, зайчыкаў палохаюць. З лесу ў вёску заскочылі і давай па даху страляць.

— Эге, — кажа Мароз Сіні Нос, — усе пахаваліся, баяцца на двор вылезці.

— Няхай толькі вылезе хто: задамо яму страху, — адказвае Мароз Чырвоны Нос.

Пачало развідняцца. Паваліў з комінаў дым густы. Заскрыпелі калодзежы. Павыходзілі мужчыны з хат. Хто малаціць пайшоў, хто ў лес па дровы збіраецца.

— Стой жа, брат, — сказаў Мароз Чырвоны Нос. — Пабяжым жа мы на дарогу ў поле.

I пабеглі яны зноў у поле; стаяць, прытуліўшыся, падарожных чакаюць.

Заскрыпелі сані на дарозе. Зазваніў дзесь званочак пад дугою.

У санях селянін сядзіць, коніка паганяе. А ззаду за ім зухаўскі[[2]](#footnote-2) вазок плыве. Званочак пазвоньвае.

— Ну, чакайце ж вы, — кажа Мароз Сіні Нос. — Ты бяжы за мужыком, а я за панам паганюся.

I пабеглі яны падарожных марозіць.

Доўга бег Мароз Сіні Нос, пакуль пана[[3]](#footnote-3) дагнаў. Нарэшце дагнаў, пад футра залез, цяпло выганяе адтуль. Паціска́ецца пан, ногі зябнуць, холад па целе пайшоў, панскі нос пасінеў. А Мароз Сіні Нос толькі пасмейваецца. Ледзь да смерці пана не замарозіў.

А Мароз Чырвоны Нос дагнаў селяніна і давай яго марозіць.

— Эге, мароз не жартуе, — кажа селянін. Злез ён з саней, бяжыць, нагамі тупае, рукамі аб плечы б’е. Прабег так з паўвярсты[[4]](#footnote-4), аж горача стала яму. Сеў сабе на сані, едзе — і гора мала.

— Ну, пачакай ты, брат: прайму я цябе, як ты дровы сячы будзеш.

Заехаў чалавек у лес. А Мароз Чырвоны Нос выперадзіў яго, у лесе чакае. Выпраг коніка селянін, сякеру ўзяў ды як пачаў секчы — горача стала яму. Скінуў кажух. А Мароз і ўзрадаваўся: залез у кажух і давай там белыя кросны[[5]](#footnote-5) ткаць.

Зрабіўся кажух белы, як снег. Насек дроў чалавек, да кажуха ідзе, а ён увесь абмёрз.

— Эге, браток, дык ты тут!

Узяў пугаўё[[6]](#footnote-6) ды як стаў малаціць — ледзь жывы выскачыў Мароз Чырвоны Нос ды драла[[7]](#footnote-7) ў лес.

Узлаваўся Мароз Чырвоны Нос на селяніна, але ніякай рады даць яму не можа.

1928 г.

1. *Палу́скваюць* — патрэскваюць. [↑](#footnote-ref-1)
2. *Зу́хаўскі* (вазок) — удалы. [↑](#footnote-ref-2)
3. *Пан* — уладальнік маёнтка, памешчык. [↑](#footnote-ref-3)
4. *Паўвярсты́* — мера даўжыні, прыкладна паўкіламетра. [↑](#footnote-ref-4)
5. *Кро́сны* (ткаць) — тут: пакрываць кажух інеем, нібыта ніткамі. [↑](#footnote-ref-5)
6. *Пугаўё* — палка, да якой прывязваюць кавалак вяроўкі, каб паганяць жывёлу. [↑](#footnote-ref-6)
7. Даць *дра́ла* — пусціцца наўцёкі. [↑](#footnote-ref-7)